Drie aangekeer ná swanger vrou se skietdood | Netwerk24
Drie aangekeer ná swanger vrou se skietdood
Deur Maygene de Wee 28 Junie 2020 18:44
'n Week nadat 'n swanger vrou van Kraaifontein in 'n houthuisie doodgeskiet is, is drie mans deur speurders verbonde aan die bende-eenheid in hegtenis geneem.
Shahieda Nathan (32) was agt maande swanger toe sy verlede Saterdag in die huis in Klipbokstraat, Scottsdene, doodgeskiet is.
Twee mans, onderskeidelik 37 en 29 jaar oud, is ook in die voorval in onder meer hul bene, arms en hand gewond.
Nathan het glo in Impalastraat in Scottsdene gewoon en het by vriende in hul houthuisie gekuier toe skote buite klap. Sy is noodlottig getref.
Mense het gesê die voorval was bendeverwant, en Nathan en die twee gewonde mans was op die verkeerde tyd op die verkeerde plek.
Die ondersoek is deur speurders verbonde aan die bende-eenheid oorgeneem waarna drie mans Vrydag in die vroeë oggendure in hegtenis geneem is.
'n Polisiewoordvoerder, kapt. Frederick van Wyk, het bevestig dat drie mans in hegtenis geneem is en Maandag in die landdroshof in Blue Downs op aanklagte van moord sal verskyn.